Vlado Janček

Vlado Janček (* 10. február 1974, Myjava) je slovenský básnik, prozaik, textár, hudobník, dramaturg a dramatik.

 Životopis 
Vyrastal v Brezovej pod Bradlom. V prvej polovici 90. rokov vyštudoval dejiny umenia na Trnavskej univerzite. Už počas štúdia bol spoluzakladateľom, spoluautorom a hercom študentského divadla inšpirovaného divadlami malých javiskových foriem. Zároveň bol pravidelným účastníkom súťaží v divadelnej improvizácii a v roku 1996 bol súčasťou teamu Tŕpava, ktorý vyhral prestížnu improligu na Kremnických gagoch. Okrem toho v tom čase písal kratšie útvary aj rozhlasové hry pre redakciu zábavy Slovenského rozhlasu. 

Po skončení vysokej školy krátko pôsobil ako asistent na VŠVU v Bratislave, potom absolvoval rok základnej vojenskej služby a od roku 2000 až dodnes pôsobí ako reklamný copywriter. Popri zamestnaní sa venuje písaniu všetkého možného. Dvakrát bol finalistom súťaže Poviedka (1997, 2000). Vydal tri básnické zbierky Motýľov (1999), Kocúrov (2009) a Ahoj krv (2019). Niekoľko rokov prispieval textami a recenziami do časopisu Vlna. Bol dramaturgom amatérskeho trnavského súboru DiSK a spolu s Dušanom Vicenom pre súbor napísal hry Geniálna epocha podľa Schulza a Padesátka. Druhá z inscenácií získala cenu Tvorivý čin roka 2006 na Scénickej žatve v Martine. So Zuzou Ferenczovou pod pseudonymom Anton Medowits napísal divadelné hry Rečičky a Solitaire.sk (táto hra sa umiestnila na prvom mieste v súťaži Nová dráma 2008). Okrem toho sa venoval improvizovanej slam poetry. V roku 2010 sa mu narodil syn Jonatán G. Janček. Od roku 2012 je každoročne lektorom tvorivej dielne Stand-up comedy a slam poetry na letnom umeleckom tábore Letavy. Po dlhšej prestávke začal znova písať pre Slovenský rozhlas hry Monsterproces (2014), Spoločenstvo (2015) a Influenceri (telenovela z periférie, 2023). V rokoch 2019 a 2020 spolu s Jakubom Kukom Mazánom pripravoval a vysielal podcast Jednohubky (debaty o jedzení).

Z maďarčiny v spolupráci s Evou Andrejčákovou prebásnili texty Endre Kukorellyho, Virág Erdős a Daniela Varró (básne pre dospelých aj detská kniha Nie, nie, nie, veruveru nie). Okrem toho preložil z angličtiny knihy pre najmenších Hortenzia a tieň, Spinkaj tíško, stavenisko a Medveď, ukáž, na čo kukáš. Z angličtiny preložil a prebásnil aj zbierku groteskných básní Tima Burtona O Slávkovom neslávnom konci a iné burtonovky. Okrem toho je aj spoluautorom detskej knihy Bubáci (s Terezou Oľhovou a Evou Škandíkovou, 2021).

V roku 2011 sa stal spoluzakladateľom, skladateľom, textárom, spevákom a gitaristom skupiny Saténové ruky. Okrem toho je autorom hudby a textov skupiny SCHMRNTZ a ako gitarista a zborový spevák účinkuje aj v skupine Vydrapená bužírka punk systém (VBPS). Písal texty pre kapely Neuropa, Le Payaco, Chilli Fellaz, Malalata a pre Karola Mikloša.

 Referencie 

 Externé odkazy 


Kategória:Osobnosti z Myjavy
Kategória:Slovenskí básnici
Kategória:Slovenskí prozaici
Kategória:Slovenskí spisovatelia pre deti a mládež
Kategória:Slovenskí textári piesní
Kategória:Slovenskí dramaturgovia
Kategória:Slovenskí dramatici
Kategória:Slovenskí prekladatelia
Kategória:Slovenskí rockoví speváci
Kategória:Slovenskí rockoví gitaristi
Kategória:Absolventi Trnavskej univerzity v Trnave